Jaanuar 2015

Jaanuar 2015, kroonika

2015. aasta jaanuar algas neljapäeval ja lõppes 31 ööpäeva pärast laupäeval.

1. jaanuar

 Ameerika Ühendriikide uudistekanal CNN International lõpetas saadete edastamise Venemaal, põhjendades seda Venemaa meediaseaduste karmistumisega.
 Ameerika Ühendriikides Floridas otsustas föderaalne ringkonnakohtunik Robert Hinkle, et osariigi kõik maakonnavalitsused peavad alustama 6. jaanuarist samasooliste abielude registreerimist. 
 Brasiilias alustas oma teist ametiaega president Dilma Rousseff. Ametisse astus ka tema uus valitsuskabinet. 
 Euraasia Majandusühendus alustas tegevust Venemaa, Valgevene, Kasahstani ja Armeenia poliitilise ja majandusliku liiduna, mille raames kujundatakse välja nende riikide vaheline ühisturg.
 Euroopa Liidu eesistujariigiks sai Läti.
 India peaminister Narendra Modi saatis laiali 65 aastat tegutsenud riikliku plaanikomitee, mille ülemäärane bürokraatia ja viisaastakuplaanid ei aidanud peaministri hinnangul kuidagi edendada India majandust.
 Leedu võttis riikliku maksevahendina Leedu liti asemel kasutusele euro. 
 Luksemburgis muutus võimalikuks samasooliste abielu. Seni oli samasooliste suhete registreerimine Luksemburgis võimalik tsiviilpartnerlusena.
 Šveitsis astus liidupresidendina ametisse Simonetta Sommaruga.
 Eestis alanes eraisiku tulumaksumäär seniselt 21 protsendilt 20 protsendile. Ühtlasi alanes eraisiku töötuskindlustusmakse seniselt 2 protsendilt brutopalgast 1,6 protsendini brutopalgast. Maksuvaba tulu ülempiir tõusis 144 eurolt kuus 154 euroni kuus.
 Eestis suurenes alampalk seniselt 355 eurolt kuus 390 euroni kuus.
 Eestis tõusid mitmed riiklikud toetused: töötutoetus seniselt 112.22 eurolt 124.30 euroni kuus, esimese ja teise lapse toetus seniselt 19.18 eurolt 45 euroni kuus, kolmanda ja iga järgmise lapse toetus 76.70 eurolt 100 euroni kuus.
 Eestis suurenesid mitmed riiklikud aktsiisid: alkoholiaktsiis tõusis 15 protsenti, maagaasi aktsiisimäär 20 protsenti.
 Tallink Grupi juhatuse esimehena alustas tööd Janek Stalmeister.

2. jaanuar

 Ameerika Ühendriikides astus Washingtoni (Columbia ringkonna) linnapeana ametisse Muriel Bowser.
 Ameerika Ühendriigid kehtestasid seoses filmistuudio Sony Pictures vastu toime pandud küberrünnakutega Põhja-Koreale täiendavad finants- ja majandussanktsioonid.
 Ameerika Ühendriikides Kentucky osariigis kukkus alla väikelennuk, mille pardal oli kokku 5 inimest. Lennuki piloot ja 3 reisijat hukkusid, ainsana pääses õnnetusest eluga 7-aastane tüdruk.
 Kreeka endine peaminister Geórgios Papandréou noorem teatas oma lahkumisest vasaktsentristlikust erakonnast Ülekreekaline Sotsialistlik Liikumine ja uue erakonna asutamisest.
 Somaalias Baydhabo linna lähistel ründasid islamistliku äärmusorganisatsiooni Al-Shabaab võitlejad Somaalia kaitsejõudude baasi. Rünnakus hukkus 7 valitsusvägede sõdurit.
 Ungari pealinnas Budapestis avaldasid taas tuhanded inimesed meelt peaminister Viktor Orbáni ja tema valitsuse väidetava tegevuse vastu demokraatlike väärtuste ja tavade õõnestamisel.
 Eestis Ämari lennubaasis võtsid Hispaania lennuväelased Saksamaa õhuväelastelt üle Baltimaade õhuturbemissiooni. Üritusel osalesid ka Eesti peaminister Taavi Rõivas, kaitseminister Sven Mikser ja kaitseväe juhataja Riho Terras.

3. jaanuar

 Iisraeli võimud teatasid, et vastusena Palestiina liitumisele Rahvusvahelise Kriminaalkohtuga peatavad nad Palestiina omavalitsuse nimel kogutud maksutulude väljamaksed Palestiinale ja hakkavad Palestiina omavalitsuse juhtide vastu ette valmistama süüdistusi sõjakuritegudes.
 Kreekas tabati marksistlik terrorist Christódoulos Xiros, kes valmistas tabamise ajal ette relvastatud rünnakut ühele Ateena vanglatest.
 Nigeerias õnnestus äärmuslikul islamiliikumisel Boko Haram vallutada riigi kirdeosas Baga linnas asuv sõjaväebaas.

4. jaanuar

 Suurbritannia peaminister David Cameron teatas, et kui see peaks võimalikuks osutuma, soovib ta korraldada referendumi Suurbritannia Euroopa Liidust lahkumise küsimuses varem kui seni kavandatud, enne 2017. aastat.
 Usbekistanis toimus parlamendivalimiste teine voor. Veel täitmata 22 kohast läks 8 kohta Rahvusliku Ärkamise Demokraatlikule Parteile, täiendavad 5 kohta sai valimiste võitja Liberaaldemokraatlik Partei, millel on nüüd 150-kohalises parlamendis kokku 52 kohta. Valimisaktiivsus oli 76,9%.
 Eestis Tallinnas kogunenud Eesti Konservatiivse Rahvaerakonna volikogu kinnitas erakonna valimisnimekirjad Riigikogu valimisteks. Üleriigilise nimekirja esinumber on erakonna esimees Mart Helme. Nimekatest avaliku elu tegelastest on ringkondade esinumbriteks veel Martin Helme, Henn Põlluaas, Malle Pärn ja Urmas Espenberg.
 Tallinnas Raekoja platsil toimus rukkiaasta avatseremoonia. Rukkiaasta avasid põllumajandusminister Ivari Padar ja Eesti Rukki Seltsi patroon president Arnold Rüütel. Avatseremoonial lõigati lahti ja söödi ära 1,8-meetrine rukkileib.

5. jaanuar

 Ameerika Ühendriikides astus Arizona kubernerina ametisse vabariiklane Doug Ducey. USA Neitsisaarte kubernerina vannutati ametisse samuti Vabariiklikusse Parteisse kuuluv, kuid sõltumatu kandidaadina kuberneriks valitud Kenneth Mapp.
 Ameerika Ühendriikides Põhja-Dakota osariigi kirdeosas Larimore'i lähistel põrkasid raudteeülesõidukohal kokku koolibuss ja kaubarong. Õnnetuses hukkusid koolibussi juht ja üks 17-aastane õpilane, veel 11 bussis viibinud õpilast said vigastada.
 Hiina Vabariigi endine president, altkäemaksu eest vanglakaristust kandev Chen Shui-bian vabastati kuuks ajaks tervislikel põhjustel vanglast.
 Saksamaa mitmetes linnades toimusid taas meeleavaldused immigratsiooni ja islamiseerumise vastu. Meeleavaldused toimusid vaatamata sellele, et liidukantsler Angela Merkel oli need varem rassismi ilmingutena hukka mõistnud. Suurimad meeleavaldused leidsid sel korral aset Berliinis, Dresdenis ja Kölnis.
 Tuneesia peaministrikandidaadiks nimetati endine siseminister Habib Essid.
 Ukraina idaosas Artemivski linna lähistel toimunud sõjaväe raskeveoki ja bussi kokkupõrkes hukkus 13 Rahvuskaardi võitlejat ja veel 21 sõdurit sai vigastada.
 Venemaal teatas president Vladimir Putini üks peamisi kriitikuid, kohtulikus korras karistatud Aleksei Navalnõi, et ta keeldub järgimast talle kehtestatud koduaresti reegleid. Ühtlasi teatas Navalnõi, et ta oli eemaldanud talle paigaldatud jälgimisseadme.
 Eestis teatas ajakirjanik Peeter Ernits kandideerimisest Riigikogu valimistel Keskerakonna nimekirjas.
 Postimehe 2014. aasta inimeseks sai XXVI üldlaulupeo kunstiline juht, dirigent Hirvo Surva.

6. jaanuar

 Ameerika Ühendriikides kogunes oma esimesele istungile Ameerika Ühendriikide Kongressi uus koosseis, mille mõlemas kojas on enamus Vabariiklikul Parteil. 
 Belgia justiitsminister Koen Geens teatas, et 11. jaanuariks kavandatud sarivägistaja ja mõrvari Frank van den Bleekeni eutanaasia jääb arstliku komisjoni vastuseisu tõttu vähemalt esialgu ära. Kuna Belgias puudub surmanuhtlus, taotles eluaegset vanglakaristust kandev van den Bleeken ise väljakannatamatute hingepiinade tõttu aastaid halastussurma ja sai selleks sügisel 2014 loa.
 Pakistani parlament võttis vastu seaduse, mis lubab edaspidi sõjaväekohtutel islamistlike mässuliste üle kohut mõista.
 Türgi rahvuslik lennuettevõte Turkish Airlines teatas, et katkestab julgeolekuolukorra tõttu lennud Liibüasse. Turkish Airlines oli viimane välismaine lennufirma, kes üldse veel Liibüasse lendas.
 Türgis İstanbuli vanalinnas õhkis ennast politseijaoskonnas naissoost enesetaputerrorist. Hukkus 1 politseinik, veel 1 politseinik sai vigastada. Vastutuse rünnaku eest võttis vasakäärmuslik organisatsioon Revolutsiooniline Rahvavabastuspartei-Rinne, mis nimetas seda kättemaksuks Berkin Elvani tapmise eest. 9. jaanuaril loobusid aga vasakäärmuslased oma senisest väitest, selgitades, et nad olid plaaninud küll samasugust rünnakut, kuid konkreetse teo toime pannud naine polnud nendega seotud.
 Eestis Ida-Virumaal Jõhvis avati Viru jalaväepataljoni uus kasarm. Hoone avamisel osales ka kaitseminister Sven Mikser.
 Ida-Virumaal toimus Eesti Energia tellimusel rajatava Auvere elektrijaama ehitusel tööõnnetus, milles sai vigastada 8 töölist. Õnnetuse põhjustas avarii elektrijaama tuhasüsteemis.
 Eesti Filmiajakirjanike Ühingu 2014. aasta filmi auhinna pälvis Martti Helde ajalooline film "Risttuules".

7. jaanuar

 Ameerika Ühendriikide kaitseminister Chuck Hagel kinnitas, et kaitseministeerium kavatseb sulgeda 15 Euroopas asuvat sõjaväebaasi, mis säästab Ameerika Ühendriikidele umbes 500 miljonit USA dollarit aastas.
 Charlie Hebdo tulistamine: Prantsusmaal Pariisis tungisid kohaliku aja järgi kella 11.30 paiku satiirilise nädalakirja Charlie Hebdo toimetusse kaks relvastatud meest, kes avasid seal tule. Tulistamises hukkus 10 ajakirja töötajat ja 1 politseinik, teiste seas ka väljaande peatoimetaja Stéphane Charbonnier; veel 11 inimest sai vigastada. Hiljem tapeti tänaval veel 1 politseinik. Prantsusmaa julgeolekujõud ja politsei algatasid üleriigilise operatsiooni kahtlusaluste Saïd Kouachi, Chérif Kouachi ja Hamyd Mouradi tabamiseks. Noorim kahtlusalune, 18-aastane Mourad, kes ise ilmselt otseselt tulistamises ei osalenud, andis ennast samal õhtul politseile ise üles. Tulistamine oli ajendatud prohvet Muḩammadit pilavate karikatuuride avaldamisest, ründajad ise väitsid end olevat seotud islamistliku terroriorganisatsiooniga Tanz̧īm al-Qā‘idah fī Jazīrat al-‘Arab.
 Jeemeni pealinnas Sanaas politseikolledži ees toimus autopommi plahvatus, milles hukkus 35 inimest ja sai vigastada veel kümneid inimesi. Rünnaku toimepanekus kahtlustatakse terroriorganisatsiooni Tanz̧īm al-Qā‘idah fī Jazīrat al-‘Arab.
 Leedu ringhäälingukomisjon otsustas peatada Venemaa telekanalite RTR Planeta ja NTV Mir edastamise Leedu territooriumil. Otsust põhjendati telekanalites ilmnenud ajakirjanduseetika rikkumisega Ukraina kriisi kajastamisel.
 Liibanoni parlamendis kukkus kvoorumi puudumise tõttu läbi 17. katse valida riigile uut presidenti. Uus presidendivalimiste katse määrati 28. jaanuarile.
 Saksamaa liidukantsler Angela Merkel külastas Londonit ja kohtus seal Suurbritannia peaministri David Cameroniga. Ühe keskse teemana arutati Suurbritannia etteheiteid Euroopa Liidule ja võimalikku referendumit Suurbritannia Euroopa Liidust lahkumise küsimuses.
 Eesti välisminister Keit Pentus-Rosimannus andis üle välisministeeriumi kultuuripreemiad, mille pälvisid Helen Sildna, Madis Kolk ja Sirje Helme.
 Tartus avati Päästeameti ning Häirekeskuse uus ühine hoone. Hoone avamisel osales ka siseminister Hanno Pevkur.

8. jaanuar

 Ameerika Ühendriikides astus Massachusettsi osariigi kubernerina ametisse vabariiklane Charlie Baker ja Nebraska osariigi kubernerina samuti Vabariiklikusse Parteisse kuuluv Pete Ricketts.
 Ameerika Ühendriikide karastusjookide tootja The Coca-Cola Company teatas, et koondab kärpemeetmete raames üle maailma 1600–1800 töökohta. Firmal on kogu maailmas kokku 130 000 töötajat.
 Costa Rica Vaikse ookeani rannikul läks põhja turiste vedanud katamaraan, mille pardal oli üle 100 inimese. Õnnetuses hukkus kolm inimest, Ameerika Ühendriikide, Kanada ja Suurbritannia kodanik.
 Egiptuse keskvalimiskomisjon teatas, et uued parlamendivalimised toimuvad kahe etapina 2015. aasta märtsis ja aprillis.
 Malis astus tagasi peaminister Moussa Mara. Uueks valitsusjuhiks nimetati Modibo Keïta.
 Peruu vangistatud ekspresidendile Alberto Fujimorile mõisteti täiendav kaheksa-aastane vangistus. Uus karistus järgnes tema süüdimõistmisele riigi raha kuritarvitamises ajakirjandusega manipuleerimise eesmärgil.
 Sri Lankas toimusid presidendivalimised. Valimised võitis endine tervishoiuminister Maithripala Sirisena, kes kogus 51,4% häältest. Tema vastaskandidaat, senine president Mahinda Rajapakse sai 47,4% antud häältest. Valimisaktiivsus oli 81,5%.
 Eesti Rahvusringhäälingu ajakirjanik Igor Taro teatas, et lahkub oma seniselt töökohalt ning osaleb Isamaa ja Res Publica Liidu nimekirjas Riigikogu valimistel.
 Rakveres toimus Eesti Põllumeeste Liidu aastakoosolek. Üritusel osales ka põllumajandusminister Ivari Padar.

9. jaanuar

 Ameerika Ühendriikides New Yorgis mõistis ringkonnakohtunik Katherine Forrest eluks ajaks vangi varem Londonis tegutsenud äärmusliku imaami Abu Hamza al-Masri. Mais 2014 mõistis vandekohus Abu Hamza süüdi 1998. aastal Jeemenis toimunud lääne turistide röövile kaasaaitamises.
 Ameerika Ühendriikide Esindajatekoda võttis häältega 266:153 vastu seaduseelnõu, mis võimaldab alustada Kanada naftaliivadelt nafta transportimiseks Illinois' ja Texase rafineerimistehastesse rajatud Keystone'i torujuhtme neljanda faasi Keystone XL ehitust.
 Charlie Hebdo tulistamine:
Prantsusmaal Pariisist kirdes asuvas Dammartin-en-Goele'i väikelinnas piiras politsei sisse kaks päeva varem nädalakirja Charlie Hebdo toimetuses 12 inimest tapnud vennad Saïd ja Chérif Kouachi, kes olid varjunud kohalikku trükikotta. Hiljem politsei korraldatud rünnaku ajal hukkusid mõlemad terroristid tulevahetuses.
 Prantsusmaal Pariisis Porte de Vincennesi linnaosas asuvas juudi toidukaupluses võeti pantvangi mitu inimest. Teo pani toime vendade Kouachide kaasosaline Amedy Coulibaly, kes oli juba eelmisel päeval tapnud Pariisis politseiniku. Coulibaly tappis neli pantvangi ja hukkus hiljem ise tulevahetuses politseiga.
 Indias allutati Jammu ja Kashmiri osariik presidendi otsevõimule.
 Kuuba dissidentlik rühmitus Kuuba Patriootlik Liit teatas, et Kuuba võimud on pärast suhete taastamist Ameerika Ühendriikidega vabastanud 38 poliitvangi.
 Küprose rahvuslik lennufirma Cyprus Airways teatas, et lõpetab tegevuse. Lennufirma teade järgnes Euroopa Komisjoni otsusele, et Cyprus Airways peab Küprose valitsusele tagastama üle 65 miljoni euro riigiabi.
 Lätis Riias toimus Euroopa arengukoostöö aasta avaüritus, kus Eestit esindas välisminister Keit Pentus-Rosimannus.
 Malis astus ametisse eelmisel päeval peaministriks nimetatud Modibo Keïta.
 Mali põhjaosas Kidali linna lennujaama lähistel toimunud pommiplahvatuses sai vigastada 7 Senegali sõdurit, kes kuulusid Ühinenud Rahvaste Organisatsiooni rahuvalvemissiooni koosseisu.
 Mosambiigi president Armando Guebuza vabastas ametist peaminister Alberto Vaquina ja veel mitu valitsuse liiget, et nad saaksid asuda täitma oma kohuseid parlamendiliikmetena.
 Sri Lanka presidendina vannutati ametisse Maithripala Sirisena. Uueks peaministriks nimetas ta Ranil Wickremesinghe.
 Eestit külastas Euroopa Ülemkogu alaline eesistuja Donald Tusk, kes kohtus siin Eesti peaministri Taavi Rõivasega.
 Eesti sotsiaalkaitseminister Helmen Kütt oli ringsõidul Valga maakonnas.
 Eestis toimus kella 10–14 maapiirkondade ja väikeasulate sõltumatute (apteegikettidesse mittekuuluvate) apteekrite hoiatusstreik, millega avaldatakse meelt apteekide asutamispiirangute tühistamise vastu.

10. jaanuar

 Ameerika Ühendriikides Idaho osariigi põhjaosas Moscow' linnas tappis 29-aastane John Lee kolm inimest ja haavas raskelt veel ühte inimest. Lee püüdis seejärel politsei eest põgeneda, kuid tegi autoavarii ja võeti vahi alla.
 Haiti pealinnas Port-au-Prince'is toimus sadade osavõtjatega meeleavaldus, millel nõuti üldvalimistega venitamise tõttu president Michel Martelly tagasiastumist. Politsei ja meeleavaldajate vahel toimusid kokkupõrked, meeleavalduse laialiajamiseks kasutati pisargaasi ja veekahureid.
 Liibanonis Tripolis alaviitide linnaosas ühes kohvikus toimunud enesetaputerroristi rünnakus hukkus eri andmetel 7–9 inimest ja veel üle 30 inimese sai vigastada. Vastutuse rünnaku eest võttis islamistlik äärmusorganisatsioon An-Nuşrah' Rinne.
 Nigeeria kirdeosas Maiduguri linna turuplatsil lasi ennast õhku umbes 10-aastane tüdruk. Plahvatuses hukkus 19 inimest, veel mitmed inimesed said eri raskusastmega vigastusi.
 Prantsusmaal Pariisis osales umbes 700 000 inimest üritustel, millega mälestati Charlie Hebdo tulistamise ja sellega seotud muude terroriaktide ohvreid.
 Saksamaal Dresdenis avaldas 35 000 inimest meelt islami- ja immigratsioonivastase liikumise PEGIDA vastu, mis on ise mitmeid kuid korraldanud Saksamaa linnades marsse Euroopa riikide väidetava islamiseerumise vastu.
 Serbia peaminister Aleksandar Vučić süüdistas Euroopa Liitu valitsusvastase kampaania korraldamises. Peaministri süüdistusi ajendas mitmetes kohalikes ajalehtedes ilmunud kriitiline artikkel riigi ühe peamise söekaevanduse rekonstrueerimisel tehtud vigadest.
 Eestis Tallinnas Saku Suurhallis toimus Reformierakonna üldkogu, kus kinnitati erakonna valimisprogramm ja nimekirjad 2015. aasta Riigikogu valimisteks. Erakonna üleriigilise nimekirja kolmeks esinumbriks kinnitati Taavi Rõivas, Jürgen Ligi ja Hanno Pevkur, nimekirja viimane number on Olga Asihmina.
 Tallinnas Nordea Kontserdimajas toimus Sotsiaaldemokraatliku Erakonna üldkogu, kus kinnitati erakonna valimisprogramm ja nimekiri 2015. aasta Riigikogu valimisteks. Külalisena osales üldkogul ka Soome endine president Tarja Halonen. Erakonna üleriigilise nimekirja kolmeks esinumbriks kinnitati Sven Mikser, Urve Palo ja Heljo Pikhof, nimekirja viimane number on ajakirjanik Andrei Hvostov.
 Tallinna Lauluväljakul toimus Keskerakonna valimiskonverents, kus kinnitati erakonna valimisprogramm ja nimekiri 2015. aasta Riigikogu valimisteks. Erakonna üleriigilise nimekirja kolmeks esinumbriks kinnitati Edgar Savisaar, Kadri Simson ja Enn Eesmaa, nimekirja viimane number on Riigikogu aseesimees Jüri Ratas.

11. jaanuar

 Ameerika Ühendriikides Los Angeleses toimus 2014. aasta Kuldgloobuse auhindade gala. Parima draamafilmi auhinna sai Richard Linklateri lavastatud film "Poisipõli", Linklater sai ise ühtlasi parima režissööri auhinna. Parima filmi auhinna muusikalide ja komöödia žanris pälvis Wes Andersoni lavastatud "The Grand Budapest Hotel". Parima võõrkeelse filmi auhinna sai Andrei Zvjagintsevi film "Leviaatan", samas kategoorias kandideerinud Eesti-Gruusia koostööfilm "Mandariinid" jäi auhinnata. Parima meespeaosatäitja auhinna draamafilmide kategoorias sai Eddie Redmayne Stephen Hawkingi rolli eest filmis "Kõiksuse teooria", parima naispeaosatäitja auhinna draamafilmide kategoorias Julianne Moore osatäitmise eest filmis "Still Alice".
 Horvaatias toimus presidendivalimiste teine voor. Valimised võitis paremtsentristliku opositsiooni kandidaat Kolinda Grabar-Kitarović, kes sai 50,7% antud häältest. Tema vastaskandidaat, senine president Ivo Josipović sai 49,3% antud häältest. Valimisaktiivsus oli 59,1%.
 Pakistanis Karachi linnast 50 km kaugusel põrkas varahommikul reisijaid vedanud liinibuss kokku kütuseveokiga. Toimunud kokkupõrkes ja selle tulemusel puhkenud põlengus hukkus üle 50 inimese.
 Prantsusmaal Pariisis toimus ühtsusmarss Charlie Hebdo tulistamise ja sellega seotud teiste terroriaktide ohvrite mälestuseks. Marsil osales üle 40 tipp-poliitiku paljudest riikidest, sealhulgas Iisraeli, Jordaania ja Palestiina liidrid. Eesti valitsust esindas marsil välisminister Keit Pentus-Rosimannus. Kokku võttis marsist osa 1,3–1,5 miljonit inimest.
 Saksamaal Hamburgis süüdati varahommikul ajalehe Hamburger Morgenpost toimetuse ruumid. Kannatada sai kaks esimese korruse ruumi, inimesed põlengus vigastada ei saanud. Ajaleht oli avaldanud Prantsuse ajakirjas Charlie Hebdo ilmunud pilapildid islami prohvetist Muḩammadist.
 Somaalia peaminister Cumar Cabdirashiid Cali Sharmaarke tegi teatavaks oma valitsuskabineti koosseisu.
 Sri Lanka võimud teatasid, et hakkavad uurima väiteid, mille kohaselt pöördus endine president Mahinda Rajapakse pärast kaotust presidendivalimistel toetuse otsimiseks armee poole, et jääda sõjaväe toel võimule.
 Eesti Rahvusringhääling kuulutas Tallinna Lauluväljakul toimunud pidulikul kontserdil Aasta muusikuks koorijuhi Hirvo Surva.
 Tallinnas restoranis Kamahouse toimus Vabaerakonna üldkogu, kus kinnitati erakonna valimisprogramm ja nimekirjad 2015. aasta Riigikogu valimisteks. Üleriigilise nimekirja esinumbriteks kinnitati Andres Herkel, Artur Talvik ja Krista Aru. Ühtlasi lubas Vabaerakond panna veebruariks kokku varivalitsuse, mille peaministriks nimetati Artur Talvik.

12. jaanuar

 Afganistani president Ashraf Ghani tegi teatavaks oma valitsuskabineti koosseisu.
 Ameerika Ühendriikides vannutati Illinois' osariigi kubernerina ametisse vabariiklane Bruce Rauner.
 Ameerika Ühendriikides teatas vabariiklasest senaator Paul Ryan, et ta ei kavatse kandideerida 2016. aasta presidendivalimistel.
 Ameerika Ühendriikide Ülemkohus keeldus menetlusse võtma kaebust, millega sooviti Louisiana osariigis kehtestatud samasooliste abielu keelu tühistamist.
 Interpol kuulutas rahvusvaheliselt tagaotsitavaks Ukraina endise presidendi Viktor Janukovõtši, peaministri Mõkola Azarovi ja rahandusministri Juri Kolobovi.
 Madagaskaril astus süvenevate sotsiaalprobleemide ja ulatuslike elektrikatkestuste tõttu tagasi peaminister Roger Kolo valitsuskabinet.
 Paavst Franciscus alustas kaheksapäevast visiiti Aasias, mille raames külastab ta Sri Lankat ja Filipiine. 
 Prantsusmaa siseminister Bernard Cazeneuve ja kaitseminister Jean-Yves Le Drian teatasid, et saadavad täiendavalt sisejulgeolekut tagama 5000 politseinikku ja 10 000 sõdurit. Täiendavad jõud suunati eelkõige juudi kogukonna asutuste ja ettevõtete, turismiobjektide ja transpordisõlmede kaitsele.
 Šveitsis Zürichis anti üle FIFA Ballon d'Ori auhind. 2014. aasta parimaks jalgpalluriks valiti Portugali jalgpallur Cristiano Ronaldo, kes sai aasta parima jalgpalluri tiitli ja sellega kaasneva auhinna juba teist korda järjest.
 Eesti president Toomas Hendrik Ilves andis suursaadiku diplomaatilise auastme Tiina Intelmannile, Jaak Jõerüüdile, Matti Maasikale ja Kaja Taelale.
 Eesti peaminister Taavi Rõivas alustas kolmepäevast visiiti Gruusias ja Ukrainas, kus ta kohtub mõlema riigi presidendi, peaministri ja parlamendi esimehega.
 Eestisse saabus visiidile Rahvusvahelise Maleföderatsiooni president Kirsan Iljumžinov, kes kohtus ka kultuuriminister Urve Tiidusega. 
 XII Riigikogu alustas oma viimast istungjärku.
 Ettevõtluse Arendamise Sihtasutus tühistas Expo 2015 Eesti paviljoni senise ehitushanke ja sõlmis otselepingu ühe Itaalia ehitusfirmaga, mis ehitab ka Austria ja Ungari paviljone.

13. jaanuar

 Ameerika Ühendriikides astus Arkansase osariigi kubernerina ametisse vabariiklane Asa Hutchinson.
 Ameerika Ühendriikides Virginia osariigis toimunud erakorralistel valimistel valiti osariigi esindajatekotta tagasi Joseph Morrisey, kes nii valimiskampaania kui ka valimisvõidu ajal kandis reaalset vanglakaristust seksuaalsuhte eest alaealisega.
 Egiptuse ülemkohus tühistas viimase süüdistuse riigi endise presidendi Ḩusnī Mubāraki vastu, avades sellega tee Mubāraki vabastamisele vangistusest.
 Haiti parlament läks laiali, kuna senaatorid ei suutnud jõuda kokkuleppele parlamendi volituste pikendamises.
 Prantsusmaa parlament kiitis heaks sõjalise missiooni pikendamise Iraagis.
 Saksamaal Berliinis toimus kohalike muslimite rahumeelne demonstratsioon usuvabaduse ja sallivuse toetuseks. Demonstratsioonil osalesid ka Saksamaa liidupresident Joachim Gauck ja liidukantsler Angela Merkel.
 Ukrainas Volnovahha linnast 4 km kaugusel asuva Bugassi küla juures lõhkes reisibussi kõrval mitmelasulisest raketiheitjast Grad tulistatud rakett, kohapeal hukkus kümme inimest, 18 sai haavata, kaks raskelt haavatut suri samal päeval haiglas, kolmas haavatu suri haiglas järgmisel päeval.
 Eesti rahandusminister Maris Lauri külastas koos ministeeriumi asekantsleritega Ida-Viru maakonda, kus nad tutvusid Narva piiripunkti ja Auvere elektrijaamaga.
 Eesti välisminister Keit Pentus-Rosimannus alustas kahepäevast visiiti Ukrainas, kus ta osaleb kohtumistel Ukraina välisministri Pavlo Klimkini, Rahvusliku Julgeolekukomitee peasekretäri Oleksandr Turtšõnovi ja teiste tipp-poliitikutega. Koos peaminister Taavi Rõivasega kohtus ta ka Ukraina presidendi Petro Porošenko ja peaministri Arseni Jatsenjukiga.
 Pärnumaa Omavalitsuste Liit kiitis heaks Tootsi vallavanema Kalev Kaljuste kandidatuuri Pärnu maavanema ametikohale.
 Eesti Evangeelse Luterliku Kiriku kirikukogu valis piiskoppideks Joel Luhametsa ja Tiit Salumäe. Konsistooriumi liikmeteks ehk assessoriteks valiti Ove Sander, Marko Tiitus, Tauno Toompuu ja Kadri Eliisabet Põder. Konsistooriumi kantsleriks sai Ülle Keel.

14. jaanuar

 Itaalias astus ametist tagasi president Giorgio Napolitano. Riigipea kohusetäitjaks sai senati esimees Pietro Grasso.
 Jaapani parlament kiitis heaks riigi Teise maailmasõja järgse ajaloo suurima kaitse-eelarve, mille maht on 4,98 triljonit Jaapani jeeni ehk umbes 42 miljardit USA dollarit. Võrreldes 2014. aastaga suurenesid kaitsekulutused 2,8%.
 Madagaskari president Hery Rajaonarimampianina tegi uue valitsuse moodustamise ülesandeks õhuvägede kommodoorile Jean Ravelonarivole.
 Paavst Franciscus kuulutas Sri Lanka pealinnas Colombos pühakuks 17. sajandi misjonäri Joseph Vazi, kellest sai esimene Sri Lankaga otseselt seotud katoliku pühak.
 Prantsusmaal ilmus satiiriajakirja Charlie Hebdo uus number, mille kaanel on kujutatud nutvat prohvet Muḩammadit hoidmas silti "Je suis Charlie" (vaata ka Charlie Hebdo tulistamine). Ajakirja seekordne number ilmus rekordilise tiraažiga 3 miljonit eksemplari. 
 Prantsusmaal Pariisis avati Pariisi filharmoonia uus kontserdimaja. Avakontserti juhatas eesti dirigent Paavo Järvi.
 Venemaa president Vladimir Putin nimetas Marimaa presidendi Leonid Markelovi, kelle volitused sellel ametikohal lõppesid, kuni uue presidendi valimiseni presidendi kohusetäitjaks.
 Eesti majandus- ja taristuminister Urve Palo oli visiidil Läti pealinnas Riias, kus ta allkirjastas koos oma Läti ja Leedu kolleegiga energia varustuskindluse deklaratsiooni.
 Eesti meediakontsern Ekspress Grupp teatas, et liidab oma tütarettevõtted Eesti Ajalehed ja Delfi üheks ettevõtteks. Uue ettevõtte tegevjuhiks saab Mari-Liis Rüütsalu ja peatoimetajaks Urmo Soonvald.
 Ida-Virumaal algas neli päeva kestev sõjalis-sportlik võistlus "Utria Dessant". Võistlusel osaleb 28 võistkonda Eestist ja lisaks üks külalisvõistkond Soomest.

15. jaanuar

 Ameerika Ühendriikides tehti teatavaks Oscari filmiauhindade nominendid. Parima võõrkeelse filmi auhinna nominendiks esitati ka Eesti-Gruusia koostööna valminud mängufilm "Mandariinid".
 Belgia idaosas Verviersi linnas viis politsei läbi erioperatsiooni, mille sihtmärgiks olid terrorirünnakut kavandanud äärmusislamistid. Politseioperatsiooni käigus avasid kahtlusalused tule, tulevahetuses hukkus kaks väidetavat terroristi, veel üks inimene peeti kinni. Politseinike seas kannatanuid ei olnud.
 Hiinas Jangtse jõel uppus jõelaev. Õnnetuses hukkus 21 inimest ja 1 jäi kadunuks. Hukkunute seas oli ka mitu välismaalast, näiteks Singapuri, Malaisia, India ja Jaapani kodanikke.
 Mosambiigis astus ametisse president Filipe Nyusi.
 Paavst Franciscus saabus oma Aasia-ringreisi teise sihtriiki Filipiinidesse.
 Saksamaal Berliinis algas rahvusvaheline toidu- ja põllumajandusmess Grüne Woche. Eestist osaleb messil muuhulgas ka põllumajandusministeeriumi delegatsioon eesotsas põllumajandusminister Ivari Padariga.
 Saksamaa liidukantsler Angela Merkel teatas, et Venemaa presidenti Vladimir Putinit ei kutsuta mingil juhul maailma juhtivate tööstusriikide grupi G7 järgmisele tippkohtumisele, mille korraldab Saksamaa.
 Suurbritannia peaminister David Cameron alustas kahepäevast ametlikku visiiti Ameerika Ühendriikides, kus ta peab mitu kohtumist Ameerika Ühendriikide presidendi Barack Obamaga.
 Šveitsi keskpank tühistas 2011. aastal kriisimeetmena kehtestatud Šveitsi frangi sidumise euroga, mille raames ei lasknud pank tõusta frangi väärtusel üle 1,2 frangi 1 euro kohta. Keskpanga uue otsuse tulemusel tugevnes Šveitsi frank ühe päevaga euro suhtes umbes 30% ja fikseerus päeva lõpuks tasemel 1 euro = 1,028 Šveitsi franki.
 Ukrainas ägenesid lahingud Donetski lennujaama pärast, kui valitsusvastased mässulised püüdsid valitsusvägede sõdureid lennujaamast välja tõrjuda. Ukraina kaitsejõudude andmetel hukkus tulevahetuses kaks Ukraina sõdurit.
 Eestisse saabus ametlikule kahepäevasele visiidile NATO peakorteri rahvusvahelise sõjalise staabi peadirektor kindralleitnant Sir Christopher Harper, kes kohtus siin kaitseväe juhataja kindralmajor Riho Terrase ja kaitseminister Sven Mikseriga.
 Eesti välisminister Keit Pentus-Rosimannus kutsus välja Soome suursaadiku Kirsti Narise, et paluda temalt selgitusi Soome välisministri Erkki Tuomioja väidete kohta, mis ilmusid Soome rootsikeelses ajalehes Hufvudstadsbladet. Tuomioja kritiseeris Eesti kaasalgatusel esitatud plaani Euroopa Liidu ühise meediakanali loomiseks venekeelsele propagandale vastuseismiseks ja seostas Balti riikide senist vähest tähelepanu venekeelse elanikkonna informeerimisele nende riikide rahvusliku poliitikaga.
 Vabariigi Valimiskomisjon teatas, et Riigikogu valimisteks esitasid tähtaegselt oma nimekirjad 10 erakonda ja 13 üksikkandidaati.
 Tallinnas Nordea Kontserdimajas toimus 2015. aasta Eesti Muusikaauhindade gala. Ansambel Curly Strings võitis aasta albumi, aasta debüütalbumi, aasta parima laulu ja aasta ansambli auhinna. Aasta meesartistiks tunnistati Karl-Erik Taukar, aasta naisartistiks Maria Minerva.

16. jaanuar

 Alžeerias, Malis, Mauritaanias, Nigeris, Pakistanis ja Senegalis toimusid protestimeeleavaldused Prantsusmaa ajakirjas Charlie Hebdo prohvet Muḩammadit kujutavate pilapiltide avaldamise vastu. Kui enamikus riikides olid meeleavaldused rahumeelsed, siis Nigeris, Pakistanis ja Alžeerias muutusid demonstratsioonid vägivaldseks. Nigeris Zinderi linnas ründasid meeleavaldajad Prantsuse kultuurikeskust ja kristlikke kirikuid. Kokkupõrgetes politsei ja meeleavaldajate vahel hukkus Nigeris 3 meeleavaldajat ja 1 politseinik, 45 inimest said vigastada.
 Ameerika Ühendriikide riigisekretär John Kerry külastas Prantsusmaal Pariisis aset leidnud terrorirünnakute toimumispaiku (vaata ka Charlie Hebdo tulistamine).
 Ameerika Ühendriikide Ülemkohus teatas, et võtab menetlusse kaebused, mis puudutavad samasooliste abielule kehtestatud keelde Kentucky, Michigani, Oregoni ja Tennessee osariikides. Ülemkohtu otsus nendes õiguslikes vaidlustes, mille kohus lubas langetada juunis 2015, loob juriidilise pretsedendi, millest tuleb edaspidi lähtuda Ameerika Ühendriikide kõigil 50 osariigil.
 Belgia, Prantsusmaa ja Saksamaa politsei viisid läbi terrorivastased operatsioonid, mille käigus peeti kinni mitmed islamistid, keda kahtlustati kas terroriaktide ettevalmistamises või neile kaasa aitamises. 
 Haiti president Michel Martelly teatas, et kavatseb 48 tunni jooksul moodustada uue ühtsusvalitsuse. Samal päeval andis ametivande ka uus peaminister Evans Paul. Haiti sattus poliitilisse kriisi, kui detsembris 2014 astus rahvarahutuste tõttu tagasi peaminister Laurent Lamothe'i valitsus. 13. jaanuaril läks laiali ka Haiti parlament. 
 Prantsusmaal Pariisi Colombesi eeslinnas võttis relvastatud mees pantvangi kaks inimest. Pantvangikriis lahenes rahulikult, mees andis ennast ise politseile üle ja keegi vigastada ei saanud. Politsei hinnangul ei olnud vahejuhtum seotud varem samal nädalal aset leidnud islamistlike terrorirünnakutega.
 Rahvusvahelise Kriminaalkohtu prokurörid teatasid, et hakkavad uurima potentsiaalseid sõjakuritegusid Palestiina territooriumil.
 Türgi peaminister Ahmet Davutoğlu süüdistas Iisraeli peaminister Binyamin Netanyahut terrorismis ning islamimaailma provotseerimises palestiinlaste vastu suunatud rünnakutega. 
 Eesti peaminister Taavi Rõivas kohtus Eestis resideerivate suursaadikutega.
 Eesti haridus- ja teadusminister Jevgeni Ossinovski avas Ida-Virumaal Vaivaras Sinimäe Põhikooli uue hoone.
 Eesti siseminister Hanno Pevkur andis Tartu raekojas toimuval pidulikul tseremoonial uutele kodanikele üle kodakondsustunnistused. 
 Eesti välisminister Keit Pentus-Rosimannus avas Leedus Kaunases Eesti aukonsulaadi, kus aukonsulina alustas tööd Žaneta Simanavičienė.

17. jaanuar

 Ameerika Ühendriikides Delaware'i osariigis asepresident Joe Bideni kodu lähistel avati mööduvast autost tuli. Asepresident ja tema abikaasa vahejuhtumi ajal kodus ei viibinud. 
 Belgia kaitseminister Steven Vandeput teatas, et saadab kõrgenenud terrorirünnakute ohu tõttu diplomaatilisi esindusi ja juudi asutusi turvama 300 kaitseväelast.
 Hiina Vabariigi valitseva erakonna Guomindangi uueks esimeheks valiti Ma Yingjiu asemel Eric Chu.
 Jaapani peaminister Shinzō Abe teatas, et islamistliku terrorismi levimine Lähis-Idas kujutab endast maailmale "mõõtmatut kaotust" ja lubas 200 miljonit USA dollarit mittesõjalist abi neile riikidele, mis osalevad Islamiriigi vastases võitluses.
 Jeemeni pealinnas Sanaas röövisid šiiidi mässulised presidendi administratsiooni ülema, püüdes niiviisi takistada samal päeval esitletud uue põhiseaduse eelnõu edasist menetlemist.
 Madagaskaril alustas peaministrina tööd Jean Ravelonarivo.
 Mosambiigis nimetati ametisse peaminister Carlos Agostinho do Rosário valitsuskabinet.
 Nigeris jätkusid teist päeva vägivaldsed meeleavaldused Prantsusmaa ajakirjas Charlie Hebdo prohvet Muḩammadit kujutavate pilapiltide avaldamise vastu. Pealinnas Niameys süüdati kaks kirikut ja kaks politseiautot, rünnati politseijaoskonda ja mitmeid kauplusi ning baare. Meeleavalduste käigus hukkus 5 tsiviilisikut, neist 4 põles surnuks meeleavaldajate endi süüdatud põlengutes.
 Somaalia peaminister Cumar Cabdirashiid Cali Sharmaarke võttis parlamendi vastuseisu tõttu tagasi 11. jaanuaril välja pakutud valitsuskabineti koosseisu. Ühtlasi anti talle kaks nädalat lisaaega valitsuse moodustamiseks.
 Saksamaal Berliinis toimus rahvusvaheline põllumajandusministrite kohtumine, kus osales ka Eesti põllumajandusminister Ivari Padar.
 Suurbritannia ja Prantsusmaa vahel peatati ajutiselt Eurostari rongide liiklus, kuna kahte riiki ühendavas Eurotunnelis levis suitsu. 
 Ukrainas Donetski lennujaamas ja selle ümbruses jätkus intensiivne tulevahetus Ukraina valitsusvägede ja venemeelsete mässuliste vahel. Ukraina kindralstaabi andmetel hukkus 3 ja sai haavata veel 18 valitsusvägede sõdurit.

18. jaanuar

 Haiti president Michel Martelly teatas uue valitsuse moodustamisest. Järgmisel päeval vannutati see ametisse. Valitsusjuht Evans Paul oli ametisse astunud juba 16. jaanuaril.
 Indoneesias viidi täide kuue narkokurjategija surmanuhtlus. Kuuest kurjategijast viis olid välismaalased – Nigeeria, Malawi, Vietnami, Hollandi ja Brasiilia kodanikud. Protestiks surmanuhtluse kasutamise vastu kutsusid Brasiilia ja Holland samal päeval tagasi oma suursaadiku Indoneesias.
 Nigeeria kirdeosas Potiskumi linnas lasi ennast õhku enesetaputerrorist, kes kihutas lõhkeainega täidetud autoga kohalikku bussijaama. Plahvatuses hukkus 4 ja sai vigastada 35 inimest.
 Paavst Franciscus pidas Filipiinide pealinnas Manilas vabaõhumissa, kus osales eri hinnangutel 6–7 miljonit inimest.
 Zimbabwe pealinna Harare lähistel maanteel toimunud kahe bussi kokkupõrkes hukkus vähemalt 25 inimest.
 Ukraina armee teatas, et neil õnnestus tagasi vallutada suurem osa viimastel nädalatel mässulistele kaotatud territooriumist Donetski lennujaama piirkonnas.

19. jaanuar

 Belgias Brüsselis toimus Euroopa Liidu liikmesriikide välisministrite kohtumine, mille kesksed teemad olid suhted Venemaaga ja võitlus terroriohuga. Kohtumisel osales ka Eesti välisminister Keit Pentus-Rosimannus.
 Jeemeni pealinnas Sanaas avasid šiiitidest al-Ḩūthiyyūni mässulised tule peaminister Ḩālid Bāḩah' autokolonni pihta. Tulistamises keegi vigastada ei saanud. Ühtlasi ründasid mässulised presidendipaleed, mis ajendas riigi infoministrit süüdistama neid riigipöördekatse korraldamises.
 Türgi president Recep Tayyip Erdoğan juhatas esimest korda isiklikult valitsuse istungit. Siiani on Türgi presidendid seda teinud ainult eriolukordades ja diktatuuri tingimustes.
 Ukraina peaminister Arseni Jatsenjuk teatas Ukraina sõjaväeluure allikatele tuginedes, et Luhanski oblastisse sisenes 700 moodsa sõjatehnikaga varustatud Venemaa sõjaväelast.
 Venemaal Tšetšeenias avaldasid sajad tuhanded inimesed meelt Prantsusmaa ajakirjas Charlie Hebdo ilmunud prohvet Muḩammadi karikatuuride vastu.
 Eestis lahkus ametist Riigi Infosüsteemide Ameti peadirektor Jaan Priisalu.
 Eesti rõivafirma Sangar juhatuse esimehena alustas tööd pangandustegelane Vahur Kraft.

20. jaanuar

 Ameerika Ühendriikide president Barack Obama pidas presidendi iga-aastase kõne olukorrast riigis, milles ta teatas oma kavast tõsta rikaste maksukoormust ja hakata pakkuma rakenduskõrgkoolides tasuta kaheaastast õpet.
 Ameerika Ühendriikides vannutati Pennsylvania kubernerina ametisse demokraat Tom Wolf ja Texase kubernerina vabariiklane Greg Abbott.
 Belgias Brüsselis algas NATO sõjalise komitee kaitseväe juhatajate kolmepäevane tippkohtumine, kus osales ka Eesti kaitseväe juhataja kindralmajor Riho Terras.
 Rootsi Riksdagis kukkus läbi umbusaldushääletus peaminister Stefan Löfveni valitsuse vastu. Valitsusele umbusalduse avaldamist toetasid ainult erakonna Rootsi Demokraadid saadikud, kes selle ka algatasid.
 Sambias toimusid presidendivalimised. Valimised võitis valitseva erakonna Patriootlik Rinne kandidaat, endine kaitseminister Edgar Lungu, kes kogus 48,8% valijate toetuse. Valimisaktiivsus oli 32,4%.
 Eestit külastas Rootsi Riksdagi spiiker Urban Ahlin, kes kohtus XII Riigikogu esimehe Eiki Nestori ja Eesti peaministri Taavi Rõivasega.
 Eestis oli ametlikul visiidil Hiina asepõllumajandusminister Niu Dun, kes kohtus põllumajandusminister Ivari Padariga.
 XII Riigikogu nimetas 72 poolt- ja 9 vastuhäälega uueks õiguskantsleriks Ülle Madise. 2 saadikut jäid erapooletuks. Uus õiguskantsler pidi ametisse astuma 9. märtsil, kuid see lükkus Riigikogu valimiste perioodi tõttu edasi 31. märtsile.

21. jaanuar

 Afganistani parlament lükkas tagasi 7 president Ashraf Ghani pakutud 25 ministrikandidaadist, põhjendades seda nende kandidaatide topeltkodakondsusega.
 Ameerika Ühendriikides vannutati Marylandi osariigi kubernerina ametisse vabariiklane Larry Hogan.
 Ameerika Ühendriikide president Barack Obama alustas kahepäevast ringsõitu Idaho ja Kansase osariikides.
 Ameerika Ühendriikide tarkvarafirma Microsoft esitles oma uut operatsioonisüsteemi Windows 10. Ühtlasi teatati, et ühe aasta jooksul uue operatsioonisüsteemi müügiletulekust saavad selle tasuta alla laadida kõik senised operatsioonisüsteemide Windows 7 ja Windows 8 kasutajad.
 Iisraeli pealinnas Tel Avivis pussitas palestiinlasest mees hommikuse tipptunni ajal bussis ja tänaval kokku seitset inimest. Ükski ohvritest ei hukkunud, kuid kõik said eri raskusastmega vigastusi. Ründaja üritas põgeneda, kuid politseinik lasi ta maha.
 Itaalia senat kiitis heaks peaminister Matteo Renzi valitsuse esitatud valimisseaduse täienduse, avaldades sellega usaldust Renzi valitsusele ja tema reformipaketile, mille põhiosad peaksid senatisse hääletamisele jõudma lähiajal.
 Jeemeni president ‘Abd Rabbuh Manşūr al-Hādī tegi järeleandmisi šiiitidest al-Ḩūthiyyūni mässulistele, lubades neile muudatusi põhiseaduses ja nende kaasamist riigi valitsemisse. Kuigi mässulised tervitasid neid samme, jäid nende võitlejad endiselt piirama presidendi residentsi.
 Kuuba pealinnas Havannas algasid läbirääkimised Ameerika Ühendriikide ja Kuuba vahel kaubandussuhete taastamiseks.
 Prantsusmaa peaminister Manuel Valls teatas, et hiljutiste terrorirünnakute tõttu suurendatakse politsei-, luure- ja julgeolekuametkondade isikkoosseise.
 Saksamaal teatas oma tagasiastumisest immigratsioonivastase liikumise PEGIDA üks juhtidest Lutz Bachmann, sest avalikuks oli saanud pilt Bachmannist, kus ta poseerib Adolf Hitlerina.
 Šveitsis Davosis algas Maailma Majandusfoorumi iga-aastane tippkohtumine, millel osales ka Eesti president Toomas Hendrik Ilves.
 Tšiili võimud teatasid, et taasalustasid 1973. aastal surnud vasakpoolse luuletaja Pablo Neruda surma asjaolude uurimist.
 Türgi parlament võttis vastu otsuse mitte saata kohtu alla valitsevasse erakonda Õigluse ja Arengu Partei kuuluvaid nelja endist ministrit, kelle vastu oli algatatud uurimine seoses korruptsioonikahtlustustega.
 Ukraina president Petro Porošenko teatas Maailma Majandusfoorumil peetud kõnes, et Ukraina territooriumil tegutseb 9000 Venemaa sõjaväelast. Samal päeval katkestas Porošenko oma osalemise foorumil ja pöördus tagasi Ukrainasse, sest temani jõudsid teated rünnakutest Ukraina üksustele Venemaa regulaarvägede poolt.
 Ukraina peaminister Arseni Jatsenjuk teatas kavast võtta vastu uus seadus, mis võimaldab suurendada Ukraina kaitsejõudude isikkoosseisu 68 000 inimese võrra kuni 250 000 kaitseväelaseni.
 Venemaal Moskva Konservatooriumi akadeemilises muusikakolledžis algas 24. jaanuarini kestev rahvusvaheline noorte organistide konkurss, kus Eestit esindab Andres Naruson.
 Eestis algas Riigikogu valimiste aktiivne kampaaniaperiood, millega kaasneb valimiseelse poliitilise välireklaami keeld.

22. jaanuar

 Ameerika Ühendriikides vahistati korruptsioonis kahtlustatav New Yorgi osariigi parlamendi alamkoja spiiker, Demokraatliku Partei poliitik Sheldon Silver.
 Euroopa Keskpanga president Mario Draghi teatas pressikonverentsil Keskpanga uuest rahapoliitikast, mille kohaselt hakkab keskpank ostma igas kuus 60 miljardi euro väärtuses Euroopa Liidu liikmesriikide võlakirju. Sisuliselt tähendab uus poliitika raha juurdetrükkimist, mis peaks suurendama inflatsiooni ja alandama intresse, elavdades sellega majandust. Programm kestab vähemalt septembrini 2016.
 Iisraeli neli araablaste parteid teatasid oma ühinemisest valimisliiduks märtsis toimuvateks parlamendivalimisteks.
 Jeemenis teatas peaminister Ḩālid Bāḩah oma valitsuse tagasiastumisest. Hiljem samal päeval teatas ka president ‘Abd Rabbuh Manşūr Al-Hādī, et loobub ametist, kuid parlament ei võtnud presidendi tagasiastumisavaldust vastu.
 Somaalia pealinnas Muqdishos ründas islamistlik äärmusorganisatsioon al-Shabaab ühte hotellidest. Nende korraldatud plahvatuses hukkus mitu politseinikku. Samas hotellis olid plahvatuse ajal kogunenud ka oma presidendi visiiti ette valmistavad Türgi delegatsiooni liikmed.
 Suurbritannia valitsus kiitis heaks seaduseelnõu, mis suurendab Šotimaa poliitilist autonoomiat. Pärast selle jõustumist saab Šotimaa valitsus ajada iseseisvat maksupoliitikat, omab suuremat sõnaõigust sotsiaalabiküsimustes ning saab ise kehtestada Šotimaale sobiliku valitsemissüsteemi ja parlamendivalimiste korra.
 Ukrainas Donetskis tabas mürsk peatuses seisnud trollibussi. Hukkus 9 inimest ja veel mitmed inimesed said vigastada.
 Ukraina kaitsejõud teatasid, et on loovutanud venemeelsetele mässulistele Donetski lennujaama uue terminali, kuid osa lennujaama territooriumist jäi endiselt Ukraina valitsusvägede kontrolli alla.
 Uus-Kaledoonia parlamendis kukkus läbi teine katse valida meretagusele alale uut presidenti.
 Eesti välisminister Keit Pentus-Rosimannus alustas kolmepäevast visiiti Hiinas. Visiidi raames kohtub ta Hiina välisministri Wang Yi, asevälisministri Wang Chao ja Rahvakongressi väliskomisjoni juhi Fu Yingiga. Samuti avas ta visiidi esimesel päeval Pekingis Eesti uue saatkonnahoone.
 Eesti valitsus kinnitas Rapla maavanemaks Tõnis Blangi ja Pärnu maavanemaks Kalev Kaljuste.
 Tallinnas Ameerika Ühendriikide saatkonnas antakse üle Eesti-Ameerika innovatsiooniauhinnad. Auhinnatseremoonial osaleb ka Eesti peaminister Taavi Rõivas.
 Tallinna Linnavolikogu 2015. aasta esimesel istungil esitasid kolm opositsioonierakonda järjekordse umbusaldusavalduse linnapea Edgar Savisaare vastu. 
 Paide abilinnapea, Reformierakonna liige Janno Lehemets teatas, et loobub kandideerimast Riigikogu valimistel. Sellega jäi Reformierakonna valimisnimekirja 124 kandidaati. Lehemets taandas oma kandidatuuri ajalehes Äripäev ilmunud artikli tõttu, mis kirjeldas talle äritegevuse keelu kaasa toonud kahtlaseid äritehinguid.

23. jaanuar

 Ameerika Ühendriikides tunnistas föderaalne ringkonnakohtunik Callie Granarde põhiseadusega vastuolus olevaks Alabama osariigis kehtestatud keelu samasooliste abielule. Kohtuotsus jõustus kohe, sellega sai Alabamast 37. osariik, kus samasooliste abielu on seadustatud. 26. jaanuaril peatas kohtunik osariigi taotlusel siiski kaheks nädalaks oma otsuse jõustumise.
 Ameerika Ühendriikides California osariigi lõunaosas kukkus alla merejalaväele kuulunud helikopter. Hukkusid mõlemad helikopteri pardal viibinud sõjaväelased.
 Armeenia ja Aserbaidžaani piiril puhkenud tulevahetuses hukkus vähemalt 2 Armeenia sõdurit. Kuna mõlemad pooled esitasid toimunu ja ohvrite arvu kohta vastukäivaid andmeid, ei ole vahejuhtumi kohta võimalik midagi täpsemat öelda.
Boliivia president Evo Morales nimetas ametisse oma uue valitsuskabineti.
 Euroopa Liit teatas, et peatab kaks Guyana toetamiseks loodud abiprogrammi. Vastava sammu tingis Guyana presidendi Donald Ramotari novembris 2014 tehtud otsus, millega peatati parlamendi volitused ja mille tõttu Euroopa Liidu hinnangul ei ole tagatud enam piisav sõltumatu kontroll abivahendite kasutamise üle.
 Gruusias astus tagasi siseminister Aleksandre Tšikaidze, keda oli süüdistatud ühe lahendamata mõrvajuhtumi süüdlaste varjamises.
 Haitil nimetati ametisse üheksaliikmeline ajutine valimiskomisjon, mis hakkab ette valmistama kaua edasi lükatud parlamendivalimisi.
 Lõuna-Korea president Park Geun-hye nimetas riigi uueks peaministriks Lee Wan-koo.
 Nepali parlament ei suutnud tähtajaks vastu võtta uue põhiseaduse projekti. 
 Saudi Araabias suri 90-aastaselt kuningas ‘Abd Allāh ibn ‘Abd al-‘Azīz Āl Sa‘ūd. Troonile tõusis tema 79-aastane poolvend Salmān ibn ‘Abd al-‘Azīz Āl Sa‘ūd.
 Tai võimud keelasid endisel peaministril Yingluck Shinawatral viie aasta kestel poliitikas osaleda. Ühtlasi otsustas riigiprokuratuur esitada talle süüdistuse talunikelt riisi kokkuostmises turuhinnast kõrgema hinnaga ja sellega riigile majandusliku kahju tekitamises.
 Tuneesia peaministrikandidaat Habib Essid teatas, et moodustas oma valitsuskabineti ainult sekulaarsete parteide esindajatest, jättest sellest välja riigi ühe suurema erakonna, mõõdukalt islamistliku Ḩarakat an-Nahḑah liikmed.
 Türgi president Recep Tayyip Erdoğan pidi külastama Somaalia pealinna Muqdishot, kuid lükkas visiidi seoses Saudi Araabia kuninga matustega edasi.
 Usbekistani parlament kinnitas peaministriks ka seni valitsusjuhi ametit pidanud Shavkat Mirziyoyevi.
 Eestis Tartu Ülikooli Raamatukogus toimunud Friedrich Puksoo 125. sünniaastapäeva ettekandepäeval tunnistati Friedrich Puksoo auhinna laureaadiks ajaloolane Jürgen Beyer Eesti varauusaegset raamatulugu käsitlevate arvukate artiklite eest.

24. jaanuar

 Ameerika Ühendriikides Atlanta lennujaamas maandusid kaks reisilennukit, millele oli tehtud pommiähvardus. Kummagi lennuki pardalt lõhkekeha ei leitud.
 Jaava meres algas operatsioon 28. detsembril alla kukkunud AirAsia reisilennuki kere väljatõstmiseks veest. Esimene katse lennukikeret kätte saada ebaõnnestus.
 Jeemeni pealinnas Sanaas protesteerisid tuhanded inimesed šiiitidest al-Ḩūthiyyūni mässuliste tegevuse vastu valitsuse mõjutamisel ja nõudsid nende lahkumist pealinnast.
 Palestiinas Jordani Läänekaldal avaldasid tuhanded inimesed meelt prohvet Muḩammadit kujutavate pilapiltide avaldamise vastu Prantsusmaa ajakirjas Charlie Hebdo.
 Ukraina sadamalinna Mariupoli elamurajooni tulistati mitmelasulistest raketiheitjatest Grad ja Uragan. Rünnakutes hukkus vähemalt 31 inimest ja veel vähemalt 108 inimest sai vigastada. Ukraina võimud süüdistasid rünnakus venemeelseid mässulisi, kes keeldusid toimunu eest vastutust võtmast. Hiljem kinnitas Euroopa Julgeoleku- ja Koostööorganisatsioon, et raketid tulistati linna pihta mässuliste kontrolli all olevalt territooriumilt. Donetski Rahvavabariigi liider Oleksandr Zahhartšenko möönis, et nad on alustanud pealetungi Mariupolile ja et see on parim viis avaldada austust Donetskis tapetute mälestuseks, kuid eitas endiselt tsiviilasustuse vastu toime pandud rünnakuid.
 Ukraina president Petro Porošenko, kes viibis Saudi Araabias, et avaldada austust eelmisel päeval surnud kuningale ‘Abd Allāh ibn ‘Abd al-‘Azīz Āl Sa‘ūdile, teatas, et pöördub Mariupoli ründamise tõttu viivitamata Ukrainasse tagasi.
 Eestis kinnitas Erakond Isamaa ja Res Publica Liit Tallinnas toimunud valimiskonverentsil oma lõpliku programmi Riigikogu valimisteks. Valimiskonverentsil peetud kõnes pakkus erakonna peaministrikandidaat Juhan Parts Eesti "ülisuure narratiivina" välja loosungi "Eesti on meie isamaa!".
 Saaremaal Kuressaare teatrimajas tähistati piduliku aktusega Kodutütarde 83. aastapäeva.

25. jaanuar

 Ameerika Ühendriikide president Barack Obama alustas ametlikku visiiti Indias. Visiidi esimesel päeval sõlmis ta India peaministri Narendra Modiga kokkulepped tuumaenenergiaalase koostöö ja kaitsekoostöö tihendamiseks.
 Austraalia peaminister Tony Abbott andis Suurbritannia printsile Philipile Austraalia kõrgeima riikliku tunnustuse, Austraalia Ordu rüütli staatuse. Paljud Austraalia vabariiklased kritiseerisid sammu, pidades seda häbiväärseks lömitamiseks endise koloniaalvõimu ees.
 Egiptuses tähistati meeleavaldustega 4 aasta möödumist revolutsiooni algusest, millega kukutati president Ḩusnī Mubārak. Pealinnas Kairos puhkesid mitmed kokkupõrked meeleavaldajate ja politseinike vahel, samuti pandi politseinike vastu toime otseseid rünnakuid ja terroriakte. Kokku hukkus sellel päeval vähemalt 17 inimest. 
 Filipiinide võimud teatasid, et riigi põhjaosas Mamasapano linna lähistel puhkenud tulevahetuses politseinike ja islamistlike mässuliste vahel hukkus vähemalt 32 inimest, neist 27 politseinikku ja 5 mässulist.
 Jeemenis ebaõnnestusid läbirääkimised poliitilise kriisi lahendamiseks, sest kolm suuremat erakonda lahkus kõnelustelt, soovimata jätkata läbirääkimisi šiiitlike al-Ḩūthiyyūni mässulistega.
 Kesk-Aafrika Vabariigi pealinnas Banguis röövisid relvastatud isikud riigi noorte- ja spordiministri Armel Ningatoloum Sayo. Riigi põhjaosas, Kaga Bandoro linnas üritati röövida haridusminister Eloi Anguimatet, kuid temal õnnestus põgeneda. Vangistatud noorte- ja spordiminister vabastati järgmisel päeval.
 Komooridel toimusid parlamendivalimised.
 Kreekas toimusid ennetähtaegsed parlamendivalimised. Valimised võitis vasakpoolne erakond SYRIZA, mis kogus 36,34% valijate toetuse ja sai 300-liikmelises parlamendis 149 kohta. Senise valitsuskoalitsiooni juhtiv erakond, paremtsentristlik Uus Demokraatia sai 27,8% toetuse ja 76 kohaga parlamendis paremuselt teise tulemuse. Valimisaktiivsus oli 63,9%.
 Sambia presidendina andis ametivande Edgar Lungu.
 Eestis Tallinnas Estonia kontserdisaalis anti üle Eesti Kooriühingu aastapreemiad. Tunnustusüritusel osales ka kultuuriminister Urve Tiidus.

26. jaanuar

 Ameerika Ühendriigid teatasid, et sulgesid poliitilise ebastabiilsuse tõttu määramata ajaks oma saatkonna Jeemeni pealinnas Sanaas.
 Belgias Brüsselis toimus Euroopa Liidu põllumajandus- ja kalandusnõukogu istung, kus osales ka Eesti põllumajandusminister Ivari Padar.
 Belgias Brüsselis algas kahepäevane euroala ja Euroopa Liidu rahandusministrite kohtumine, millel osales ka Eesti rahandusminister Maris Lauri.
 Egiptuses vabastati vanglast ekspresidendi Ḩusnī Mubāraki kaks poega, kes olid vahi all korruptsioonisüüdistuste tõttu.
 Euroopa Nõukogu Parlamentaarne Assamblee võttis menetlusse Suurbritannia delegaadi Robert Walteri ettepaneku hakata Ukraina kriisi tõttu arutama Venemaa delegatsiooni volituste peatamist assamblees.
 Hispaanias Albacetes kukkus NATO sõjalise õppuse käigus alla Kreeka kaitsejõudude hävituslennuk F-16 Fighting Falcon. Õnnetuses hukkus 10 ja sai vigastada 13 inimest, kellest veel 1 suri järgmisel päeval haiglas.
 Iraagis Bagdadi lennujaamas tulistati maandumisel Araabia Ühendemiraatide ettevõtte flydubai reisilennukit, millel õnnestus siiski probleemideta maanduda.
 Kreeka valitsusjuhina vannutati ametisse eelmisel päeval parlamendivalimised võitnud erakonna SYRIZA esimees Aléxis Tsípras. Temast sai 40-aastaselt Kreeka ajaloo noorim peaminister ja ka esimene peaminister, kes andis religioosse ametivande asemel kodanliku ametivande. Uude valitsuskoalitsiooni hakkas lisaks SYRIZA-le kuuluma ka väike parempoolne, kuid samuti kokkuhoiupoliitikat vastustav erakond Sõltumatud Kreeklased.
 Sambia uus president Edgar Lungu tegi teatavaks oma valitsuskabineti koosseisu. Uueks asepresidendiks nimetas ta Inonge Wina.
 Süürias õnnestus kurdi võitlejatel pärast mitu kuud kestnud lahinguid ‘Ayn al-‘Arabi linnast välja tõrjuda islamistliku äärmusorganisatsiooni Islamiriik võitlejad.
 Tuneesia peaministrikandidaat Habib Essid oli sunnitud alustama uusi valitsuskõnelusi, sest enamik riigi parlamendis esindatud erakondasid teatas, et nad ei toeta Essidi valitsuskabinetti praegusel kujul.
 Türgi kohus väljastas Facebookile korralduse blokeerida Türgi kasutajate juurdepääs mitmele Facebooki lehele ja grupile, mida peetakse solvavaks prohvet Muḩammadi suhtes.
 Ukraina valitsus kehtestas venemeelsete mässuliste suurpealetungi tõttu Donetski ja Luhanski oblastites eriolukorra.
 Eestit külastas Horvaatia peaminister Zoran Milanović, kes kohtus siin oma Eesti kolleegi Taavi Rõivasega.
 Eestit külastas Norra kohaliku omavalitsuse ja moderniseerimise minister Jan Tore Sanner, kes kohtus siin Eesti majandus- ja taristuministri Urve Paloga.

27. jaanuar

 Ameerika Ühendriikide president Barack Obama alustas ametlikku visiiti Saudi Araabias, et avaldada seal isiklikult kaastunnet kuningas ‘Abd Allāh ibn ‘Abd al-‘Azīz Āl Sa‘ūdi surma puhul.
 Euroopa Liidu rahandusministrid leppisid Brüsselis kokku Ukrainale täiendava laenu andmises, mille väärtuseks on 1,8 miljardit eurot.
 Jeemenis vabastasid šiiitidest al-Ḩūthiyyūni mässulised 17. jaanuaril röövitud presidendi administratsiooni ülema.
 Kosovo pealinnas Prištinas ajas politsei pisargaasi ja veekahureid kasutades laiali opositsiooni korraldatud meeleavalduse, millel osales üle 2000 inimese. Meeleavaldus oli ajendatud valitsuse järeleandmistest Serbiale kaevanduskompleksi osas, mida mõlemad riigid peavad endale kuuluvaks. Samuti nõuti albaanlasi solvanud serblasest ministri tagasiastumist.
 Kreeka peaminister Aléxis Tsípras tegi teatavaks oma valitsuskabineti koosseisu. Uueks rahandusministriks sai majandusteadlane Giánis Varoufákis, välisministriks Níkos Kotziás ja kaitseministriks erakonna Sõltumatud Kreeklased esimees Pános Kamménos.
 Liibüa pealinnas Tripolis ründasid kaks relvastatud meest luksushotelli Corinthia. Rünnakus hukkus vähemalt 8 inimest, nende seas ka 4 välismaalast. Kui julgeolekutöötajad ründajad sisse piirasid, lasid nad ennast granaadiga õhku. Rünnaku ajal viibis hotellis ka Tripoli valitsuse peaminister, kuid tema pääses rünnakust vigastusteta.
 Prantsusmaal ja Belgias varahommikul läbi viidud terrorivastastes reidides peeti kinni 8 äärmusislamisti, neist 5 Prantsusmaal ja 3 Belgias.
 Eestis Klooga koonduslaagri memoriaali juures toimus iga-aastane holokausti mälestuspäeva tseremoonia. Valitsust esindas üritusel haridus- ja teadusminister Jevgeni Ossinovski.
 Eesti kaitseminister Sven Mikser avas Valgamaal Tõikamäel õhuväe uue radariposti. 
 Eesti tervise- ja tööminister Urmas Kruuse alustas kahepäevast töövisiiti Jõgeva maakonnas.
 Eesti Kunstiakadeemia rektoriks valiti ülikooli senine teadusprorektor akadeemik Mart Kalm. Tema ametiaeg algab 4. aprillil.
 Tallinna Linnavolikogus kukkus läbi opositsiooni algatatud umbusaldusavaldus linnapea Edgar Savisaarele. Linnavolikogu erakorralisel istungil toetas umbusalduse avaldamist ainult 18 linnavolinikku.

28. jaanuar

 Afganistani parlament kiitis heaks ainult 8 ministrikandidaati president Ashraf Ghani 25-liikmelisest valitsuskabinetist ja suundus riiki valitsuseta jättes talvepuhkusele.
 Ameerika Ühendriigid kiitsid heaks täiendavate laenugarantiide andmise Ukrainale. Garantiide väärtus on 2 miljardit USA dollarit.
 Iisraeli-Liibanoni piiril ründas islamistlik organisatsioon Ḩizb Allāh Iisraeli sõjaväekonvoid; rünnakus hukkus 2 Iisraeli kaitseväelast. Iisrael avas vastusena Ḩizb Allāh' positsioonidele Liibanonis tule suurtükkidest ja lennukitest, nendes rünnakutes hukkus üks Hispaaniast pärit Ühinenud Rahvaste Organisatsiooni rahuvalvaja.
 Liibanoni parlamendis kukkus kvoorumi puudumisel läbi 18. katse riigile presidenti valida. Valimiste järgmine voor määrati 18. veebruariks.
 Moldova president Nicolae Timofti tegi uue valitsuse moodustamise ülesandeks ka seni peaministri ametis olnud Iurie Leancăle.
 Saksamaal astus tagasi islamiseerumise vastu võitleva organisatsiooni PEGIDA juht Kathrin Oertel. Oertel jõudis organisatsiooni juhtida vaid ühe nädala ja teatas, et taandub liigse meediasurve tõttu.
 Valgevenes Minskis toimusid Eesti ja Valgevene välisministeeriumite konsultatsioonid, millel arutati kahe riigi poliitilisi ja majandussuhteid.
 Eestis oli ametlikul visiidil Majanduskoostöö ja Arengu Organisatsiooni peasekretär José Ángel Gurría, kes kohtus visiidi raames Eesti peaministri Taavi Rõivase, rahandusministri Maris Lauri, välisministri Keit Pentus-Rosimannuse ning majandus- ja taristuministri Urve Paloga.
 Eestit külastas Euroopa Komisjoni siseasjade peadirektoraadi peadirektor Matthias Ruete, kes kohtus visiidi raames mitmete siseministeeriumi ametnikega, et arutada Euroopa Liidu siseturvalisuse küsimusi.
 Tallinnas Eesti Teaduste Akadeemia hoone saalis astus ametisse akadeemia uus president Tarmo Soomere. Riigivõimu esindajana osales inauguratsioonitseremoonial haridus- ja teadusminister Jevgeni Ossinovski.
 Otepääl algasid 2015. aasta Euroopa meistrivõistlused laskesuusatamises.

29. jaanuar

 Aserbaidžaan teatas, et tulistas oma territooriumi kohal alla Armeenia kaitsejõudude drooni. Armeenia eitas toimunut.
 Belgias Brüsselis toimunud Euroopa Liidu välisministrite erakorralisel kohtumisel, kus osales ka Eesti välisminister Keit Pentus-Rosimannus, otsustati pikendada Venemaa vastu kehtestatud majandus- ja finantssanktsioone septembrini 2015. 
 Egiptuses Siinai poolsaarel toimus rida rünnakuid, milles hukkus vähemalt 27 julgeolekutöötajat. Vastutuse rünnakute eest võttis äärmusliku islamiorganisatsiooni Islamiriik Egiptuse haru, mis oli varem tuntud nime Anşār Bayt al-Maqdis all.
 Itaalias toimus presidendivalimiste esimene voor, kus presidenti valida ei õnnestunud.
 Läti pealinnas Riias algas Euroopa Liidu justiits- ja siseministrite kahepäevane mitteametlik kohtumine. Eestit esindas kohtumisel siseminister Hanno Pevkur.
 Mehhiko pealinna México lääneosas plahvatas sünnitushaigla juures kütuseveok. Plahvatuses hävines 70% haiglast, hukkus üks meditsiiniõde ja kaks imikut. Veel ligi 70 inimest, nende seas ka mitmed väikelapsed, sai eri raskusastmega vigastusi.
 Norras algas Põhja- ja Baltimaade kaitsevägede juhatajate kahepäevane kohtumine, millel arutati nende riikide julgeolekualast koostööd. Kohtumisel osales ka Eesti kaitseväe juhataja kindralmajor Riho Terras.
 Saksamaal teatasid islamiseerumise vastase liikumise PEGIDA viis asutajaliiget, et lahkuvad organisatsioonist ja asutavad uue samade eesmärkidega liikumise. Lahkumise põhjuseks said lahkhelid küsimuses, kui palju mõju peaks liikumise endisel juhil Lutz Bachmannil organisatsiooni üle olema.

30. jaanuar

 Aafrika Liidu esimeheks sai rotatsiooni korras Zimbabwe president Robert Mugabe.
 Ameerika Ühendriikides teatas Vabariikliku Partei poliitik, 2012. aastal presidendiks kandideerinud Mitt Romney, et ei kavatse 2016. aasta presidendivalimistel uuesti kandideerida.
 Ameerika Ühendriikides teatas Texase kuberner Greg Abbott, et kuulutab 2. veebruari osariigis Chris Kyle'i päevaks, et avaldada sellega austust mereväe snaiprile, kelle elu ja tegevust on ka kujutatud mängufilmis "Ameerika snaiper". 
 Itaalias lõppesid tulemusteta ka presidendivalimiste teine ja kolmas voor.
 Pakistani lõunaosas Shikarpuri linnas toimus reedese palvuse ajal šiiitide mošees plahvatus. Hukkus vähemalt 61 inimest ja vigastada sai veel kümneid inimesi. Rünnaku eest võttis vastutuse islamistlikust äärmusorganisatsioonist Ţālebān eraldunud terroristlik rühmitus.
 Prantsusmaal Pariisis algasid vene raamatu ja venekeelse kirjanduse päevad, millel osalevad ka Eesti venekeelsed kirjanikud Jelena Skulskaja ja Igor Kotjuh.
 Ukrainas Donetskis tabasid mürsud kohalikku kultuurikeskust ja trollibussi. Rünnakutes hukkus vähemalt 7 inimest.
 Venemaa kaitseminister Sergei Šoigu teatas, et Venemaa kavatseb tugevdada strateegilistes piirkondades asuvaid väeüksusi.
 Eesti peaminister Taavi Rõivas kohtus Eestis resideerivate Põhjamaade suursaadikutega.
 Eesti põllumajandusminister Ivari Padar oli ringsõidul Pärnu maakonnas. Visiidi raames avas ta Pärnus kalanduse teabekeskuse renoveeritud hoone.
 Eestis viibis ametlikul visiidil Hispaania õhuväe ülem kindral Javier García Arnaiz, kes kohtus siin Eesti õhuväe juhataja kolonel Jaak Tarieniga ja külastas Ämari lennubaasis teenivaid Hispaania õhuväelasi.
 Rakveres toimus Eesti muuseumide aastakonverents ja muuseumiaasta auhinnagala. Eesti muuseumide aastaauhinnad andis üle kultuuriminister Urve Tiidus. 2014. aasta parima näituse auhind anti Rannarahva Muuseumile, parima püsiekspositsiooni auhind läks Haapsalu ja Läänemaa Muuseumidele.
 Tallinnas Osmussaare teel avati Häirekeskuse ja Päästeameti uus ühishoone.

31. jaanuar

 Ameerika Ühendriikides toimus Sundance'i filmifestivali auhinnatseremoonia. Žürii- ja publikupreemia parima draamafilmi kategoorias pälvis Alfonso Gomez-Rejoni film "Me and Earl and the Dying Girl". Parima dokumentaalfilmi auhinna sai Crystal Moselle'i film "The Wolfpack".
 Austraalias Queenslandi osariigis toimusid osariigi parlamendi valimised.
 Bangladeshi pealinna Dhaka ühes plastikaaditehases toimunud põlengus hukkus vähemalt 13 inimest. 
 Egiptuse kohus keelustas Palestiina islamistliku organisatsiooni Ḩamās sõjalise tiiva tegevuse oma territooriumil ja kandis selle terrorirühmituste nimekirja. 
 Hispaania pealinnas Madridis osalesid kümned tuhanded inimesed populistliku vasakpoolse erakonna Podemos korraldatud meeleavaldusel, millel nõuti senise kasinuspoliitika lõpetamist ja avaldati toetust Kreeka uuele vasakpoolsele valitsusele.
 Islamistlik äärmusorganisatsioon Islamiriik avaldas video nende käes pantvangis olnud Jaapani ajakirjaniku Kenji Goto hukkamisest. Teise vangistatud Jaapani kodaniku, Haruna Yukawa tappis Islamiriik nädalapäevad varem.
 Makedoonias esitati riigi peamise opositsioonierakonna Sotsiaaldemokraatliku Liidu esimehele Zoran Zaevile süüdistus koos välisriigi luureteenistusega vandenõu organiseerimises seadusliku valitsuse kukutamiseks. Zaev ise eitas süüdistust ja leidis, et see on poliitiliselt motiveeritud.
 Itaalia presidendivalimiste neljandas voorus valiti riigi uueks presidendiks valitseva Demokraatliku Partei kandidaat, kohtunik Sergio Mattarella.
 Prantsusmaa ja Maroko teatasid justiitskoostöö taastamisest, mis katkes 2014. aastal, kui Prantsusmaa algatas uurimise piinamise rakendamise kohta Maroko julgeolekuametkondades. 
 Valgevene pealinnas Minskis alanud läbirääkimised Ukrainas rahu saavutamiseks katkesid pärast neli tundi kestnud kõnelusi. Nii Ukraina valitsuse esindajad kui ka venemeelsete mässuliste esindajad süüdistasid kõneluste katkemises vastaspoolt.
 Eestis teatasid Rahva Ühtsuse Erakonna aseesimees Peeter Reemann ja juhatuse liige Imre Termonen, et lahkuvad erakonnast, kuna ei ole rahul erakonna juhtimisstiili ja juhtimise läbipaistvusega.
 Valga maakonnas Käärikul toimusid Kaitseliidu meistrivõistlused suusatamises. Ühtlasi tähistati maakonnas erinevate mälestusüritustega ka 96 aasta möödumist Paju lahingust.

 2015-01